Gandia se suma a la celebració del Dia Internacional de la Joventut amb una jornada plena d'activitats
05 juliol 2024

## Gandia se suma a la celebració del Dia Internacional de la Joventut amb una jornada plena d'activitats05 juliol 2024Última actualització: 05 juliol 2024

![](../gestion/img/cde013b8c6a68da444a321c06d8538644279c9ac7941802e1ce32d51c421dd2c.jpg)  
  

La plaça Major de Gandia ha acollit aquest migdia, el **Dia Internacional de la Joventut**, la lectura d'un manifest amb l'objectiu de destacar el paper que exerceix aquest sector de la població a la societat.

  
**Héctor Giner González**, **representant d’un col·lectiu juvenil**, ha sigut l'encarregat de llegir el text que, entre altres coses, valorava la importància dels joves, tant a escala local, com a l'àmbit internacional.

  
_«El 17 de desembre de 1999 l'Assemblea General de les Nacions Unides va aprovar la commemoració d'aquesta data. Fa més de dues dècades aquesta resolució ja indicava els objectius a assolir: la promoció de la pau; el respecte mutu; la comprensió entre els joves i la seua participació i inclusió. Com veieu, fites per canviar la vida dels joves que encara actualment tenen una gran rellevància»_, ha assenyalat.

  
Durant el discurs, González ha reivindicat que no és gens fàcil ser jove a un món que avança tan ràpidament i on moltes vegades aquest sector és oblidat per la resta de la població. _«Qui no ha viscut una situació en què la seua opinió no ha sigut tinguda en compte pel simple fet de ser jove?»_, ha preguntat.

Després, ha destacat que Gandia té la sort de comptar amb associacions juvenils que permeten que aquests puguen fer sentir la seua veu i convertir-se en motors de canvi, i ha exigit certes condicions a les administracions.

  
_«Cal garantir una educació inclusiva i de qualitat; fomentar l'ocupació juvenil digna amb contractes estables i salaris justos; facilitar l'accés a l'habitatge; donar prioritat a la seua salut mental millorant els serveis; garantir la seua participació activa en la presa de decisions i impulsar la igualtat d'oportunitats. No sols hem d'acceptar que serem el futur de la societat, sinó també que som el seu present»_, ha conclòs.

  
A l'acte ha acudit la **regidora delegada de Joventut, Inma Rodríguez**, acompanyada d'altres membres de la corporació municipal i dels representants d’algunes de les associacions juvenils del municipi.

  
Per continuar celebrant aquesta data, l'Ajuntament de Gandia ha preparat un taller de reciclatge que tindrà lloc a les 19 hores de hui a la plaça del Club Nàutic. L'esdeveniment anirà a càrrec de l'organització sense ànim de lucre **Plàstic Preciós** i durarà aproximadament dues hores.

  
Finalment, a les 23:30 hores hi haurà una gran festa al mateix lloc, on la jovenalla del municipi podrà gaudir d'una nit plena de música, balls i activitats recreatives dins d'un ambient segur. L'esdeveniment comptarà amb l’actuació del **jove DJ de Gandia, Tario Pons**.

  
En aquesta ocasió, els joves nascuts en 2006 tindran un protagonisme especial, ja que són els qui compleixen la majoria d'edat enguany i, per tant, estan entrant en una nova etapa de les seues vides.

  
Tots aquells que acaben de fer els 18 o vagen a complir-los durant el que queda d'any, entraran en un sorteig amb un premi molt especial. Si guanyen, podran escollir entre obtindre un abonament juvenil per a una falla de Gandia o un abonament de sis mesos per a un gimnàs de la ciutat.

  
Per participar, caldrà que estiguen empadronats a Gandia i que s'inscriguen al sorteig mitjançant un codi QR que poden trobar a l'apartat de Joventut de la pàgina web de l'Ajuntament i a les nostres xarxes socials. El termini per apuntar-se acabarà a les 24 hores.

[Twittear](https://twitter.com/share)